Lukuaika noin 3 min

Bussiliikenteen hullut päivät ovat menossa ohitse. Halvat hinnat ovat ajaneet linja-autoyhtiöt saneeraukseen ja reittien karsintaan. Koiviston Auto -konsernin toimitusjohtaja Antti Norrlin arvioi, että yksikään liikennöitsijä tuskin ryhtyy enää kisaamaan siitä, kuka jatkossa kerää suurimmat tappiot.

”Hinnoittelussa on ehkä syytä palata realistiselle tasolle. Alan heikko kannattavuus kertoo, että hinnoissa on tullut pohja vastaan”, Norrlin toteaa. Koiviston Auto teki viime tilikaudella noin 35 miljoonan euron liikevaihdon pikavuoroillaan eli kaukoliikenteessä, jonka liiketulos meni hieman miinukselle.

Hintojen vyörytyksen aloitti Onnibus.com, joka on vauhdilla vallannut pikavuorojen reittejä. Viime tilikaudella Onnibus.com teki liiketappiota 2,6 miljoonaa euroa. Liikevaihtoa kertyi 30 miljoonaa euroa. Yhtiö on kilpailijoidensa arvion mukaan lähtenyt hiljakseen korottamaan hintojaan joillakin reiteillään.

”Halvat hinnat ovat tulleet jäädäkseen. Oma hinnoittelumme perustuu kilpailijoiden tarkkaan seurantaan, josta vastaa puolikymmentä meklariamme”, Onnibus.comin toimitusjohtaja Lauri Helke toteaa.

Onnibus.com on Helken mukaan hienosäätänyt joidenkin reittiensä hintoja, jotka voivat edelleen myös halventua esimerkiksi suositulla Helsinki–Tampere-reitillä.

Yhtiö ajaa nyt 72 bussilla ja Helken mukaan määrä pysyy samana. Kannanoton voi tulkita siten, että Onnibus.com keskittyy nykyisille reiteilleen.

Hienosäätöä. Onnibus.comin toimitusjohtaja Lauri Helke sanoo, että yhtiö tarkentaa hinnoitteluaan eri reiteillä ja eri aikoina pikavuoroissa. Kuva: Timo Marttila

Miljardin markkina Useimpien linja-autoyhtiöiden liikevaihdot junnasivat viime tilikaudella paikallaan. Liiketulokset menivät joko tappiolle tai jäivät heikolle tasolle. Sijoitetun pääoman tuotto vaihteli suuresti eri yhtiöiden kesken. Lahtelaisen Koiviston Auto -konsernin liikevaihtoa nosti toissa vuonna Helsingin Bussiliikenteen osto, mikä näkyy piikkinä liikevaihdossa. Linja-autoliittoon kuuluu varsinaisina jäseninä yli 300 bussiyritystä. Valtaosa linja-autoyrityksistä on pieniä yhden–viiden auton yrityksiä. Koko markkina on yli miljardi euroa.

Liikevaihdon kaksinumeroisista kasvuprosenteista voi päätellä, että Onnibus.com lipsahti enemmän tai vähemmin vauhtisokeuteen, joka johti tappioihin ja heikkotuottoisten reittien karsintaan. Helke korostaa useiden miljoonien eurojen säästöjä ja kannattavuuden kohentumisesta kuluvalla tilikaudella.

Koiviston Auto teki viime tilikaudella yli 171 miljoonan euron liikevaihdon. Pikavuoroista kertyi viidenneksen osuus. Konserni on hankkinut yrityskaupoilla lisää liikevaihtoa. Perhekonserni on ostanut muun muassa Satakunnan Liikenteen.

Bussiyhtiöt jakavat keskenään noin 120 miljoonan euron pottia lippu- ja rahtituloista pikavuoroissa. Useat yhtiöt ovat lopettaneet ja harventaneet pikareittejään etenkin kaupunkien välisessä poikittaisliikenteessä.

Savonlinja-yhtiöt on vetäytynyt pois joiltakin reittejään. Toimitusjohtaja Kai Honkanen kertoo, että pikavuororeittien järjestelyä punnitaan jatkuvasti.

”Karsintoja tulee kysyntätilanteen mukaan. Työväki saattaa vähentyä useilla kymmenillä”, Honkanen jatkaa.

Savonlinja ei anna julki lukuja siitä, kuinka paljon pikavuorojen liikevaihto alenee reittikarsinnan seurauksena. ”Nykyisten hintojen kanssa on tultava toimeen eri keinoilla”, Honkanen jatkaa.

Tamperelaisen Väinö Paunun toimitusjohtaja Martti Paunu arvioi muiden tavoin, että yhtiöt eivät pysty enää palaamaan takavuosien hintatasolle.

”Jonkinlainen korjausliike on ehkä luvassa ylöspäin eri yhtiöiden saneerauksen jälkeen.”

Hämeenlinnalaisen Pekolan Liikenteen toimitusjohtaja Risto Pekola toteaa, että vielä suuri osa matkustajista maksaa lippunsa suoraan kuljettajalle. ”Matkustajat suosivat valinnanvapautta aikatauluissa, joissa liput eivät ole sidottu nettiin.”

Bussiyhtiöt eivät pysty heikon kannattavuuden seurauksena tekemään poistoja kalustoonsa. Yhä useampi ostaa käytettyjä autoja Ruotsista. Yksi bussi taittaa nyt miljoonaa kilometriä tai ylikin.